system
Răspunde în limba română, în stilul Wikipedia, cat mai corect gramatical.
user
Îmi poți detalia informațiile despre Mugur de fluier?
assistant
Mugur de fluier este titlul celui de-al doilea LP al formației Phoenix, editat în anul 1974 de către casa de discuri Electrecord. Pe acest album, alături de textierul clasic al Phoenix-ului, Victor Cârcu, își pune în valoare calitățile artistice și tandemul Șerban Foarță – Andrei Ujică.

Prezentare

Discul a reprezentat produsul final, nu ocolit de cenzură, al unui concert Phoenix intitulat „Introducere la un concert despre muzica veche la români”. Piese precum „Andrii Popa”, „Pavel Chinezu”, „Mica țiganiadă” sau „Mugur de fluier”, fuseseră prezentate încă din 19 noiembrie 1973, în fața a circa 3.000 de tineri, la Sala Palatului din București, într-un concert Sfinx și Phoenix. A fost înregistrat în doar 24 de ore de studio. Pentru prima dată în compozițiile Phoenix post-1970, textul are o pondere importantă, poate chiar mai importantă decât melodia. Sunt utilizate din plin balansurile tipic arhaice, instrumentele vechi, motivele populare.

Coperta albumului a fost creată de același cuplu ca și la Cei ce ne-au dat nume, Lili și Valeriu Sepi.

Albumul a fost reeditat de Electrecord pe disc de vinil în 1992, având o copertă simplă, și ulterior, în 1999, pe compact disc.

Cenzura
Din fericire, din materialul inițial (care nu includea piesa „Andrii Popa”) nu au fost cenzurate decât două strofe ale interludiului „Lasă, lasă”. Acestea apăreau între „Lasă, lasă nr. 2” și „Lasă, lasă nr. 3”, cu mențiunea că între ele se afla ceea ce pe disc a devenit „Lasă, lasă nr. 5”: „Lasă-l suflete, pe Manix, / Pe Otilia și pe Felix... / Vino să-l asculți pe Phoenix, / Ca să...” și „Lasă zaru, lasă tabla, / Tra la la la, lasă rabla / Să înceapă șantefabla! / Ca să....” „Șantefabla” poate face referire la franțuzescul „Chantée fable” (de fapt „fable chantée”, „fabule cântate”) fiind astfel prototipul viitorului nume „Cantafabule”. De asemenea, mai exista și o piesă compusă de Ioji Kappl – „Prima zi când te-am văzut” – dar care nu a mai intrat în produsul final datorită faptului că nu se încadra conceptual. Această piesă a fost lăsată la o parte de către formație însăși.

Piese
Fața A:
 Lasă, lasă nr. 1
 Pavel Chinezu, leat 1479
 Strunga
 Andrii Popa
 Lasă, lasă nr. 2
 Mica țiganiadă

Fața B:
 Lasă, lasă nr. 3
 Ochii negri, ochi de țigan
 Muzică și muzichiie
 Mugur de fluier
 Lasă, lasă nr. 4
 Anule, hanule
 Lasă, lasă nr. 5
 Dansul codrilor

Muzică: Nicolae Covaci (A1, A2, A3, A5, A6, B1, B2, B4, B5, B6, B7); Josef Kappl (B3, B8); Mircea Baniciu (A4)
Versuri: Șerban Foarță și Andrei Ujică (A1, A2, A5, A6, B1, B3, B5, B6, B7); Victor Cârcu (B2, B4, B8); Vasile Alecsandri (A3, A4)

Observație: Pe coperta discului, piesele „Strunga” (A3) și „Andrii Popa” (A4) sunt trecute ca având texte populare. În realitate, aceste texte aparțin poetului Vasile Alecsandri (1844, respectiv 1843).

Componența formației
 Nicolae Covaci – conducătorul formației, chitară solo, vocal, double-six, percuție
 Iosif Kappl – chitară bas, vocal, vioară, blockflöte, percuție, clopote
 Mircea Baniciu – solist vocal, chitară acompaniament, percuție
 Costin Petrescu – baterie, țambal, instrumente de percuție
 Valeriu Sepi – percuție

Cu colaborarea lui Günther Reininger – percuție, celestă, clopote.

Note

Bibliografie
 Covaci, Nicolae. Phoenix, însă eu..., Editura Nemira, București, 1994. ISBN 973-369-009-8

Legături externe
 Pagina albumului Mugur de fluier pe site-ul Discogs.com
 Plămădeală, Mihai. Recenzia albumului Mugur de fluier , articol publicat pe site-ul Muzici și faze  (1 septembrie 2002)
 Recenzia albumului Mugur de fluier, articol publicat pe site-ul Romania Rock (1 decembrie 2018)

Albume muzicale Phoenix
Albume din 1974
Albume rock
Discuri Electrecord LP (30 cm)
Discuri Electrecord cu muzică de divertisment